**Forslag**

til

Lov om ændring af udlændingeloven

(Mulighed for med henblik på behandlingen af opholdstilladelser på Færøerne og i Grønland at sætte regler om gebyr og registersamkøring i kraft samt for at delegere kompetencen til at udstede langtidsvisum til en færøsk myndighed m.v.)

**§ 1**

I udlændingeloven, jf. lovbekendtgørelse nr. 1079 af 10. august 2023, som senest ændret ved § 1 i lov nr. 688 af 11. juni 2024, foretages følgende ændringer:

**1.** I *§ 46 i, stk. 1, nr. 4*, indsættes efter »religiøs forkynder«: »m.v.«.

**2.** I*§ 46 i, stk. 2, nr. 6,* ændres »virkning og« til: »virkning,«, i *nr. 7,* ændres »laissez-passer.« til: »laissez-passer, og«, og efter nr. 7 indsættes som *nr. 8:*

»8) afgørelser om udstedelse af visum til længerevarende ophold med gyldighed begrænset til Færøerne (langtidsvisum) til en udlænding i forlængelse af, at udlændingen er meddelt opholdstilladelse i en sagstype omfattet af stk. 1.«

**§ 2**

I lov nr. 365 af 6. juni 2002 om ændring af udlændingeloven og ægteskabsloven med flere love (Afskaffelse af de facto-flygtningebegrebet, effektivisering af asylsagsbehandlingen, skærpede betingelser for meddelelse af tidsubegrænset opholdstilladelse og stramning af betingelserne for familiesammenføring m.v.) foretages følgende ændringer:

**1.** I *§ 9* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 3**

I lov nr. 301 af 19. april 2006 om ændring af udlændingeloven og lov om ægteskabs indgåelse og opløsning (Fremrykket ansøgningstidspunkt i sager om humanitær opholdstilladelse, indberetningspligt ved mistanke om genopdragelsesrejser, begrænsning af adgangen til familiesammenføring for personer, der er dømt for børnebortførelse, ændrede regler om undervisning og aktivering af voksne asylansøgere m.v.) foretages følgende ændringer:

**1.** I *§ 4* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 4**

I lov nr. 463 af 18. maj 2011 om ændring af udlændingeloven (Gennemførelse af forordning om ændring af forordning om ensartet udformning af opholdstilladelser til tredjelandsstatsborgere, præcisering af gennemførelsen af opholdsdirektivet m.v.) foretages følgende ændringer:

**1.** I *§ 3* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 5**

I lov nr. 418 af 12. maj 2012 om ændring af udlændingeloven og forskellige andre love (Ny balance i reglerne om ægtefællesammenføring, gebyr, fravigelse af persondatalovens § 7, stk. 8, i visse sager i forbindelse med overgang til elektronisk sagsbehandling, repræsentationsaftaler i medfør af visumkodeksen m.v.) foretages følgende ændringer:

**1.** I *§ 10* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 6**

I lov nr. 1618 af 26. december 2013 om ændring af udlændingeloven og kildeskatteloven (Udvidet adgang til registersamkøring, bemyndigelse til at fastsætte regler om anvendelse af ansøgningsskema eller en digital ansøgningsløsning, ændring af reglerne om opsættende virkning i sager om humanitært ophold, eftersøgning af familiemæssigt netværk m.v.) foretages følgende ændringer:

**1.** I *§ 5* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 7**

I lov nr. 102 af 3. februar 2016 om ændring af udlændingeloven (Udskydelse af retten til familiesammenføring for personer med midlertidig beskyttelsesstatus, skærpelse af reglerne om tidsubegrænset opholdstilladelse, skærpelse af reglerne om inddragelse af flygtninges opholdstilladelse m.v.) foretages følgende ændringer:

**1.** I *§ 3* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 8**

I lov nr. 173 af 27. februar 2019 om ændring af udlændingeloven og lov om dansk indfødsret (Ændring af reglerne om anbringelse af uledsagede mindreårige udlændinge, justering af klageadgang i sager om frihedsberøvelse, præcisering af reglerne vedrørende politiets visitation af udlændinge ved udsendelse, kompetenceændringer som følge af nedlæggelse af Statsforvaltningen m.v.) foretages følgende ændringer:

**1.** I *§ 5* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 9**

I lov nr. 560 af 7. maj 2019 om ændring af udlændingeloven (Ændring af fast track-ordningen og certificeringsbetingelserne, ændring af reglerne om indgivelse af ansøgning om opholdstilladelse, forenkling af reglerne for forskere, ph.d.-studerende og etableringskortet, mere enkel ordning for autorisationsophold for læger og tandlæger, ny ordning for autorisationsophold for sygeplejersker og hjælp til arbejdsgivere m.v.) foretages følgende ændringer:

**1.** I *§ 3* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 10**

I lov nr. 821 af 9. juni 2020 om ændring af udlændingeloven, integrationsloven og forskellige andre love (Forenkling af regler, herunder om klageadgangen til Udlændingenævnet og indrejseforbud, indførelse af en bagatelgrænse for tilbagebetaling af gebyr, præcisering af adgangen og ændring af kompetencen til at forlænge en udrejsefrist, opfølgning på evaluering af Danmarks anvendelse af Schengenreglerne om bl.a. tilbagesendelse og præcisering af rækkevidden af indrejseforbud omfattet af udsendelsesdirektivet m.v.) foretages følgende ændringer:

**1.** I *§ 12* indsættes som *stk. 2:*

»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.«

**§ 11**

Loven træder i kraft den 1. januar 2025.

**§ 12**

*Stk. 1.* Loven gælder ikke for Færøerne og Grønland.

*Stk. 2.* § 1 kan ved kongelig anordning helt eller delvis sættes i kraft for Færøerne med de ændringer, som de færøske forhold tilsiger. §§ 2-10 kan ved kongelig anordning helt eller delvis sættes i kraft for Færøerne og Grønland med de ændringer, som henholdsvis de færøske og de grønlandske forhold tilsiger. Bestemmelserne i §§ 1-10 kan sættes i kraft på forskellige tidspunkter.

*Bemærkninger til lovforslaget*

*Almindelige bemærkninger*

|  |
| --- |
| Indholdsfortegnelse |
| 1. | Indledning |
| 2. | Lovforslagets hovedpunkter |
| 2.1. | Mulighed for at sætte bestemmelser om gebyropkrævning i forbindelse med behandlingen af ansøgningssager i kraft for Færøerne og Grønland |
| 2.1.1. | Gældende ret |
| 2.1.2. | Udlændinge- og Integrationsministeriets overvejelser og den foreslåede ordning |
| 2.2. | Mulighed for at sætte regler om registeradgang i forbindelse med en udlændingemyndigheds sagsbehandling i kraft for Færøerne og Grønland  |
| 2.2.1. | Gældende ret |
| 2.2.2. | Udlændinge- og Integrationsministeriets overvejelser og den foreslåede ordning |
| 2.3. | Præcisering af personkredsen omfattet af delegation af afgørelseskompetence til en færøsk myndighed  |
| 2.3.1. | Gældende ret |
| 2.3.2. | Udlændinge- og integrationsministeriets overvejelser og den foreslåede ordning |
| 2.4. | Mulighed for at delegere kompetencen til at træffe afgørelse om udstedelse af langtidsvisum til en færøsk myndighed  |
| 2.4.1. | Gældende ret |
| 2.4.2. | Udlændinge- og integrationsministeriets overvejelser og den foreslåede ordning |
| 3. | Forholdet til databeskyttelsesforordningen og databeskyttelsesloven |
| 4. | Økonomiske konsekvenser og implementeringskonsekvenser for det offentlige |
| 5. | Økonomiske og administrative konsekvenser for erhvervslivet m.v. |
| 6. | Administrative konsekvenser for borgerne |
| 7. | Klimamæssige konsekvenser |
| 8. | Miljø- og naturmæssige konsekvenser |
| 9. | Forholdet til EU-retten |
| 10. | Hørte myndigheder og organisationer m.v. |
| 11. | Sammenfattende skema |

# 1. Indledning

Det fremgår af regeringsgrundlaget "Ansvar for Danmark" fra december 2022, at regeringen (Socialdemokratiet, Venstre og Moderaterne) blandt andet ønsker et tæt og løsningsorienteret samarbejde med Færøerne og Grønland. Det fremgår ligeledes, at regeringen løbende vil prioritere, at lovgivning på danske ansvarsområder opdateres i forhold til resten af rigsfællesskabet. I forlængelse heraf fremgår det af regeringsgrundlaget, at regeringen vil sikre, at udeståender i f.eks. lovgivningsarbejde og lignende i relation til Færøerne og Grønland håndteres.

Udlændingeområdet henhører fortsat under rigsmyndighederne (regering og Folketing) og er dermed et af de danske ansvarsområder, som regeringen bl.a. med dette lovforslag prioriterer opdatering af.

Lovforslaget er således et led i opfølgningen på denne del af regeringsgrundlaget.

Lovforslaget indeholder et forslag om, at udlændinge- og integrationsministeren får nye hjemler til efterfølgende ved kongelig anordning at kunne sætte udlændingelovens regler om gebyrfinansieret behandling af ansøgninger om opholdstilladelse (§ 9 h) i kraft for Færøerne og Grønland.

Lovforslaget indeholder endvidere et tilsvarende forslag om, at udlændinge- og integrationsministeren får nye hjemler til ved kongelig anordning og efter ønske fra Færøernes landsstyre og Naalakkersuisut at kunne sætte nogle specifikke regler i udlændingeloven vedrørende behandling af ansøgninger om opholdstilladelser i kraft for Færøerne og Grønland. Det drejer sig navnlig om regler (§ 44 a, stk. 5, 7 og 10), der giver udlændingemyndighederne adgang til at indhente oplysninger fra indkomstregisteret og til at samkøre oplysninger fra egne registre med oplysninger fra bl.a. indkomstregisteret og Det Centrale Personregister (CPR). Formålet hermed er navnlig at imødekomme et ønske fra Færøernes landsstyre om at sætte disse regler i kraft med de ændringer, som de særlige færøske forhold tilsiger, med henblik på, at den færøske udlændingemyndighed, Útlendingastovan, tilsvarende får adgang til oplysninger fra det færøske indkomstregister og folkeregister. Denne adgang til oplysninger vil være til brug for Útlendingastovans sagsbehandling, idet kompetencen til at træffe afgørelse i 1. instans i visse sager om ophold på Færøerne er delegeret fra de danske udlændingemyndigheder til Útlendingastovan pr. 1. september 2024.

Med disse to dele af lovforslaget foreslås det, at Folketinget bemyndiger udlændinge- og integrationsministeren til ved kongelig anordning at sætte dele af udlændingeloven i kraft. En sådan anordningshjemmel var indeholdt i de ændringslove til udlændingeloven, hvorved de pågældende bestemmelser oprindeligt blev indsat i udlændingeloven. Disse oprindelige anordningshjemler er imidlertid blevet benyttet til at sætte andre bestemmelser indeholdt i ændringslovene i kraft for Færøerne og Grønland. Da en sådan anordningshjemmel kun kan bruges én gang til at sætte loven helt eller delvist i kraft for Færøerne og Grønland, er der behov for nye anordningshjemler for at kunne genskabe muligheden for, at andre bestemmelser i de pågældende ændringslove kan sættes i kraft for Færøerne og Grønland. Forslaget indebærer, at der vil ske en fornyelse (genoplivning) af nogle anordningshjemler, som er indhentet tidligere i forbindelse med Folketingets vedtagelse af de pågældende ændringslove.

Lovforslaget indeholder endvidere et forslag om præcisering af personkredsen i de sager, som er omfattet af udlændingelovens § 46 i, stk. 1, nr. 4, om muligheden for at delegere kompetencen til at træffe afgørelse i 1. instans i visse sager om ophold på Færøerne til en færøsk myndighed (Útlendingastovan).

Endelig indeholder lovforslaget et forslag om, at udlændinge- og integrationsministeren bemyndiges til at kunne delegere kompetencen til at træffe afgørelse om udstedelse af langtidsvisum til en færøsk myndighed (Útlendingastovan).

# 2. Lovforslagets hovedpunkter

## 2.1. Mulighed for at sætte bestemmelser om gebyropkrævning i forbindelse med behandlingen af ansøgningssager i kraft for Færøerne og Grønland

2.1.1. Gældende ret

Det er som udgangspunkt de danske udlændingemyndigheder, som behandler sager om opholds- og arbejdstilladelse på Færøerne og i Grønland.

Ved lov nr. 1439 af 17. december 2019 om ændring af udlændingeloven, blev udlændinge- og integrationsministeren bemyndiget til, efter forhandling med Færøernes landsstyre, at delegere kompetencen til at træffe afgørelse i 1. instans i visse sager om ophold på Færøerne til en færøsk myndighed. Formålet med loven var at understøtte det færøske landsstyres ønske om at overtage afgørelseskompetencen i visse sager om udlændinges ophold på Færøerne og dermed overtage den administrative myndighed i disse sager. Hjemlen til delegation af afgørelseskompetencen er udmøntet ved en bekendtgørelse, som trådte i kraft den 1. september 2024, hvorefter afgørelseskompetencen tilkommer den færøske udlændingemyndighed, Útlendingastovan.

På baggrund af delegationen af afgørelseskompetence ønsker Færøernes landsstyre, at udlændingelovens § 9 h om gebyrbetaling sættes i kraft for Færøerne med de ændringer, som de særlige færøske forhold tilsiger.

Ifølge udlændingelovens § 9 h skal udlændingen senest samtidig med indgivelse af ansøgning, medmindre Danmarks internationale forpligtelser eller EU-reglerne kan tilsige andet, betale et gebyr for indgivelse af ansøgning om opholdstilladelse efter en række opregnede bestemmelser i udlændingeloven. Behandlingen af en ansøgning om opholdstilladelse, en klage over eller en anmodning om genoptagelse af en afgørelse vedrørende en opholdstilladelse i Danmark er således underlagt gebyrbetaling, medmindre der efter en konkret vurdering er grundlag for at fravige kravet om gebyrbetaling over for en given udlænding. Det fremgår af § 9 h, stk. 4, at gebyret er omkostningsbaseret.

Bestemmelsen i § 9 h blev indsat i udlændingeloven ved lov nr. 1604 af 22. december 2010 om ændring af udlændingeloven (Gebyr for at indgive ansøgninger og klager på familiesammenførings-, studie- og erhvervsområdet) og er omhandlet i 27 efterfølgende ændringslove til udlændingeloven.

Anordningshjemlerne i syv af de efterfølgende ændringslove er imidlertid benyttet til at sætte andre dele af de pågældende ændringslove i kraft ved anordning nr. 758 og 759 af 12. juni 2023 om ikrafttræden for henholdsvis Færøerne og Grønland af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen. Udlændingelovens § 9 h blev ikke sat i kraft for Færøerne og Grønland i forbindelse med, at disse anordningshjemler blev benyttet.

2.1.2. Udlændinge- og integrationsministeriets overvejelser og den foreslåede ordning

En anordningshjemmel kan ifølge Vejledning om administrative forskrifter, pkt. 9.1.1, som udgangspunkt kun benyttes én gang for henholdsvis Færøerne og Grønland. Det er som udgangspunkt således ikke muligt at sætte dele af loven i kraft for Færøerne eller Grønland ad flere omgange. Hvis der, efter at en lov er sat i kraft, opstår behov for at ændre den måde, hvorpå loven er sat i kraft, forudsætter ændringen som udgangspunkt, at anordningshjemlen ændres.

Udlændinge- og integrationsministeriet finder, at udlændingeloven for Færøerne bør opdateres, og at anordningshjemlerne i en række ændringslove bør ændres for at kunne sætte udlændingelovens § 9 h i kraft for Færøerne, således som Færøernes landsstyre ønsker, på grundlag af en ubrudt række af anordningshjemler. I den forbindelse finder ministeriet endvidere, at muligheden for at kunne sætte udlændingelovens § 9 h i kraft for Grønland bør genskabes for det tilfælde, at Grønland ønsker at få reglerne sat i kraft for Grønland.

Det foreslås, at de benyttede anordningshjemler ændres således, at de dele af de pågældende ændringslove, der ikke er sat i kraft, kan sættes i kraft. Det foreslås endvidere, at en sådan ikraftsættelse kan ske etapevis. Derved vil udlændingelovens § 9 h kunne sættes i kraft for Færøerne ved kongelig anordning, så snart anordningshjemlen foreligger, og samtidigt bevares muligheden for at sætte flere dele af ændringslovene i kraft på et senere tidspunkt, hvis der skulle opstå behov herfor. Desuden vil muligheden for at sætte bestemmelserne i kraft for Grønland blive genskabt, idet der er indledt dialog med Naalakkersuisut med henblik på en drøftelse af også at sætte § 9 h i kraft for Grønland.

Det bemærkes, at der alene er tale om en lovteknisk ændring af de oprindelige anordningshjemler i de ændringslove, som Folketinget allerede har vedtaget. Ændringerne vil således alene indebære, at de allerede tidligere meddelte bemyndigelser bliver fornyet.

En ikraftsættelse af § 9 h vil betyde, at reglerne om gebyr kan blive opdateret og ensrettet i rigsfællesskabet.

En gebyrfinansiering af behandlingen af sager vedrørende Færøerne og Grønland må forventes at betyde mere fleksibilitet og sikkerhed for, at der er de nødvendige ressourcer til sagsbehandlingen, uanset udsving i antallet af ansøgninger. Der er siden indførelsen i 2021 af de såkaldte fast track-ordninger for behandlingen af ansøgninger om opholds- og arbejdstilladelse på erhvervsområdet på Færøerne og i Grønland sket en stigning i antallet af ansøgninger om denne type af tilladelser. Der vil med en gebyrfinansieret sagsbehandling lettere kunne ske tilførsel af yderligere ressourcer i perioder, hvor antallet af ansøgninger stiger, hvilket kan understøtte en hurtigere sagsbehandling til fordel for de virksomheder, der har behov for at rekruttere udenlandsk arbejdskraft til Færøerne og Grønland.

Det er på baggrund af erfaringerne med indførsel af gebyrfinansiering i Danmark ikke forventningen, at en gebyrfinansiering i nævneværdig grad vil betyde store ændringer i ansøgningsmønstret og antallet af ansøgninger om opholdstilladelse med henblik på beskæftigelse på Færøerne og i Grønland.

## 2.2. Mulighed for at sætte regler om registeradgang i forbindelse med en udlændingemyndigheds sagsbehandling i kraft for Færøerne og Grønland

2.2.1. Gældende ret

Det er som udgangspunkt de danske udlændingemyndigheder, som behandler sager om opholds- og arbejdstilladelse på Færøerne og i Grønland.

Ved lov nr. 1439 af 17. december 2019 om ændring af udlændingeloven, blev udlændinge- og integrationsministeren bemyndiget til, efter forhandling med Færøernes landsstyre, at delegere kompetencen til at træffe afgørelse i 1. instans i visse sager om ophold på Færøerne til en færøsk myndighed. Formålet med loven var at understøtte det færøske landsstyres ønske om at overtage afgørelseskompetencen i visse sager om udlændinges ophold på Færøerne og dermed overtage den administrative myndighed i disse sager. Hjemlen til delegation af afgørelseskompetencen er udmøntet ved en bekendtgørelse, som trådte i kraft den 1. september 2024, hvorefter afgørelseskompetencen tilkommer den færøske udlændingemyndighed, Útlendingastovan.

På baggrund af delegationen af afgørelseskompetence ønsker Færøernes landsstyre, at udlændingelovens § 44 a, stk. 5, 7 og 10, sættes i kraft for Færøerne med de ændringer, som de særlige færøske forhold tilsiger. Formålet hermed er at tilvejebringe de fornødne lovhjemler til at give den færøske udlændingemyndighed, Útlendingastovan, adgang til at indhente oplysninger i det færøske indkomstregister og folkeregister og til at samkøre disse oplysninger med oplysninger fra egne registre til brug for den sagsbehandling, som Útlendingastovan har fået delegeret kompetencen til at varetage.

Udlændingelovens § 44 a, stk. 5, 7 og 10, indebærer navnlig, at de danske udlændingemyndigheder har adgang til at indhente oplysninger fra indkomstregistret til at samkøre oplysninger fra egne registre med oplysninger fra bl.a. indkomstregistret og CPR.

Det fremgår således af § 44 a, stk. 5, at Udlændinge- og Integrationsministeriet, Udlændingestyrelsen, Styrelsen for International Rekruttering og Integration, kommunalbestyrelsen, restanceinddrivelsesmyndigheden, jf. § 9, stk. 26, politiet og Udlændingenævnet uden samtykke kan indhente de oplysninger i indkomstregisteret, som er nødvendige for udførelsen af myndighedens virksomhed eller påkrævet for en afgørelse, som myndigheden skal træffe efter udlændingeloven.

Efter § 44 a, stk. 7, kan Udlændingestyrelsen og Styrelsen for International Rekruttering og Integration samkøre de i stk. 1, 2 og 4 nævnte oplysninger med oplysninger fra Det Centrale Personregister (CPR) med det formål at sikre kommunernes administration efter integrationsloven og efter anden lovgivning, hvor opholdsgrundlaget har betydning for lovens administration.

Efter § 44 a, stk. 10, kan Udlændingestyrelsen og Styrelsen for International Rekruttering og Integration med henblik på at kontrollere, at betingelserne for opholds- eller arbejdstilladelsen, registreringsbeviset eller opholdskortet, jf. § 6, overholdes, eller at en udlænding ikke arbejder eller opholder sig her i landet uden fornøden tilladelse, samkøre oplysninger fra egne registre med oplysninger fra Det Centrale Personregister, Bygnings- og Boligregistret og indkomstregisteret. Styrelsen for International Rekruttering og Integration kan med henblik på at kontrollere, at betingelserne for opholds- eller arbejdstilladelsen overholdes, eller at en udlænding ikke arbejder eller opholder sig her i landet uden fornøden tilladelse, samkøre oplysninger fra egne registre med oplysninger fra Det Centrale Virksomhedsregister. Dette gælder alene for berørte personer, der har modtaget forudgående information om, at en sådan kontrol kan finde sted.

Det følger af territorialbestemmelsen i de respektive ændringslove til udlændingeloven, hvorved udlændingelovens § 44 a, stk. 5, 7 og 10, er indsat, at ændringslovene ikke gælder for Færøerne og Grønland, men at de kan sættes helt eller delvist i kraft for Færøerne og Grønland med de ændringer, som de særlige færøske og grønlandske forhold tilsiger.

Anordningshjemlerne i de to ændringslove, hvorved § 44 a, stk. 5 og 7, blev indsat i udlændingeloven, blev benyttet i forbindelse med anordning nr. 758 og 759 af 12. juni 2023 om ikrafttræden for henholdsvis Færøerne og Grønland af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen. Udlændingelovens § 44 a, stk. 5 og 7, blev ikke sat i kraft for Færøerne og Grønland, i forbindelse med, at de oprindelige anordningshjemler blev benyttet. Anordningshjemlen i den ændringslov, hvorved § 44 a, stk. 10, blev indsat i udlændingeloven, er ikke benyttet.

2.2.2. Udlændinge- og integrationsministeriets overvejelser og den foreslåede ordning

En anordningshjemmel kan ifølge Vejledning om administrative forskrifter, pkt. 9.1.1, som udgangspunkt kun benyttes én gang for henholdsvis Færøerne og Grønland. Det er som udgangspunkt således ikke muligt at sætte dele af loven i kraft for Færøerne eller Grønland ad flere omgange. Hvis der, efter at en lov er sat i kraft, opstår behov for at ændre den måde, hvorpå loven er sat i kraft, forudsætter ændringen som udgangspunkt, at anordningshjemlen ændres.

Udlændinge- og integrationsministeriet finder, at udlændingeloven for Færøerne bør opdateres, og at anordningshjemlerne i de pågældende ændringslove bør ændres for at kunne sætte udlændingelovens § 44 a, stk. 5 og 7, i kraft for Færøerne. I den forbindelse finder ministeriet, at muligheden for at kunne sætte udlændingelovens § 44 a, stk. 5 og 7, i kraft for Grønland tillige bør genskabes.

Det foreslås, at de benyttede anordningshjemler ændres således, at de dele af de pågældende ændringslove, der ikke er sat i kraft, kan sættes i kraft. Det foreslås endvidere, at en sådan ikraftsættelse kan ske etapevis. Derved vil udlændingelovens § 44 a, stk. 5 og 7, kunne sættes i kraft for Færøerne ved kongelig anordning, så snart anordningshjemlen foreligger, og samtidigt bevares muligheden for at sætte flere dele af ændringsloven i kraft på et senere tidspunkt, hvis der skulle opstå behov herfor. Desuden vil muligheden for at sætte bestemmelserne i kraft for Grønland blive genskabt for det tilfælde, at det på et senere tidspunkt måtte blive relevant for Grønland, at dele af de pågældende ændringslove bliver sat i kraft for Grønland.

Det bemærkes, at der alene er tale om en lovteknisk ændring af de oprindelige anordningshjemler i ændringslove, som Folketinget allerede har vedtaget. Ændringerne vil således alene indebære, at de allerede tidligere meddelte bemyndigelser bliver fornyet.

## 2.3. Præcisering af personkredsen omfattet af delegation af afgørelseskompetence til en færøsk myndighed

2.3.1. Gældende ret

Det fremgår af udlændingelovens § 46 i, stk. 1, nr. 4, at udlændinge- og integrationsministeren efter forhandling med Færøernes landsstyre kan delegere kompetencen til at træffe afgørelse i 1. instans i sager om ophold på Færøerne til en færøsk myndighed i bl.a. sager om opholdstilladelse som religiøs forkynder.

De grundlæggende betingelser for at få meddelt opholdstilladelse som religiøs forkynder mv. (præst, missionær eller lignende inden for et anerkendt eller godkendt trossamfund) på Færøerne er, at udlændingen skal have tilknytning til folkekirken eller et anerkendt eller godkendt trossamfund på Færøerne, og at antallet af udlændinge med opholds- og arbejdstilladelse inden for trossamfundet skal stå i rimeligt forhold til trossamfundets størrelse.

Såfremt udlændingen søger om opholdstilladelse som religiøs forkynder med vielseskompetence, skal udlændingen derudover dokumentere at have fået vielsesbemyndigelse, hvis den pågældende har søgt om dette.

Det skal fremgå af opholdstilladelsen, hvilke betingelser tilladelsen er udstedt på baggrund af, at betingelserne fortsat skal være opfyldt i forbindelse med en ansøgning om forlængelse, ligesom det skal fremgå, hvilket arbejdssted tilladelsen er stedfæstet til. Udlændingen må således ikke skifte stilling eller arbejdssted.

Det bemærkes, at beskrivelsen af gældende ret i afsnit 2.1.1.5 i de almindelige bemærkninger til lov nr. 1439 af 17. december 2019, jf. Folketingstidende 2019-2020, tillæg A, L 37 som fremsat, ikke er gengivet korrekt. Det fremgår fejlagtigt, at en opholdstilladelse som religiøs forkynder på Færøerne bl.a. er betinget af, at udlændingen har en relevant baggrund eller uddannelse for at virke som religiøs forkynder mv., og at hverken udlændingen eller dennes eventuelle medfølgende familiemedlemmer må modtage offentlig hjælp til forsørgelse. Disse betingelser gælder imidlertid ikke i forbindelse med meddelelse af opholdstilladelse som religiøs forkynder på Færøerne, jf. anordning nr. 182 af 22. marts 2001 for ikrafttræden for Færøerne af udlændingeloven, som senest ændret ved anordning nr. 758 af 12. juni 2023, men alene i forbindelse med meddelelse af opholdstilladelse som religiøs forkynder i Danmark efter udlændingeloven.

Det bemærkes hertil, at dette ikke ses at have haft betydning i praksis, idet der ikke er meddelt afslag på opholdstilladelse som religiøs forkynder på Færøerne under henvisning til, at disse betingelser ikke var opfyldt. For en nærmere beskrivelse heraf henvises til Udlændinge- og Integrationsministeriets orientering om Udlændingestyrelsens praksis i sager om opholds- og arbejdstilladelse for religiøse forkyndere m.fl. på Færøerne af 5. marts 2024, jf. UUI, Alm. del – 2023-24 – Bilag 83 samt FÆU, Alm. del – 2023-24 – Bilag 19.

2.3.2. Udlændinge- og Integrationsministeriets overvejelser og den foreslåede ordning

Det fremgår af udlændingelovens § 46 i, stk. 1, nr. 4, at bestemmelsen gælder sager om opholdstilladelse som ”religiøs forkynder”. Bemærkningerne til bestemmelsen henviser endvidere til, at der ved ”religiøs forkynder” ligeledes skal forstås ”præst, missionær eller lignende inden for et anerkendt eller godkendt trossamfund”.

Det er vurderingen, at det er mest hensigtsmæssigt at præcisere ordlyden i udlændingelovens § 46 i, stk. 1, nr. 4, således at det tydeliggøres, at bestemmelsen ikke kun omfatter religiøse forkyndere, men også præster, missionærer eller lignende inden for et anerkendt eller godkendt trossamfund.

Det foreslås, at udlændingelovens § 46 i, stk. 1, nr. 4, ændres således, at det præciseres, at bestemmelsen gælder sager om opholdstilladelse til religiøse forkyndere mv., og ikke kun sager om opholdstilladelse til religiøse forkyndere.

Den foreslåede ændring vil ikke medføre en ændring af gældende ret eller praksis. Der er således alene tale om en præcisering.

## 2.4. Mulighed for at delegere kompetencen til at træffe afgørelse om udstedelse af langtidsvisum til en færøsk myndighed

2.4.1. Gældende ret

*2.4.1.1. Langtidsvisum*

Efter udlændingelovens § 4 a, stk. 2, kan der i medfør af Schengenkonventionens artikel 18 udstedes visum til længerevarende ophold med gyldighed begrænset til Danmark (langtidsvisum), dog højst med en gyldighedsperiode på 1 år, til en udlænding, der er meddelt opholdstilladelse efter § 8, § 9, § 9 a, stk. 2 eller 3, § 9 c, stk. 1, § 9 d, § 9 f, §§ 9 i-9 n, 9 p eller 9 q, med henblik på, at udlændingen kan indrejse her i landet og få udstedt et opholdskort med biometriske kendetegn.

Udlændingelovens § 4 a, stk. 2, fastlægger således proceduren for, hvorledes udlændinge, der befinder sig i udlandet og har fået meddelt opholdstilladelse i Danmark, kan indrejse her i landet og få udstedt et opholdskort.

Afgørelser om langtidsvisum efter udlændingelovens § 4 a, stk. 2, træffes af Udlændingestyrelsen, jf. udlændingelovens § 46, stk. 1, og af Styrelsen for International Rekruttering og Integration, jf. udlændingelovens § 46, stk. 2, 3. pkt.

Afgørelser truffet af Udlændingestyrelsen og af Styrelsen for International Rekruttering og Integration i medfør af udlændingelovens § 4 a, stk. 2, kan påklages til Udlændingenævnet, jf. udlændingelovens § 46 a, stk. 1.

Bestemmelsen i udlændingelovens § 4 a, stk. 2, er ikke sat i kraft for Færøerne. Efter praksis har Udlændingestyrelsen og Styrelsen for International Rekruttering og Integration dog gennem en lang årrække truffet afgørelse om og bemyndiget de danske repræsentationer i udlandet til at udstede langtidsvisum med gyldighed for Færøerne til udlændinge, der efter at være meddelt opholdstilladelse til Færøerne har haft brug for et visum med henblik på at kunne indrejse på Færøerne.

*2.4.1.2. Mulighed for at delegere afgørelseskompetence til færøske myndigheder*

Efter udlændingelovens § 46 i, stk. 1, kan udlændinge- og integrationsministeren efter forhandling med Færøernes landsstyre delegere kompetencen til at træffe afgørelse i 1. instans i sager om ophold på Færøerne til en færøsk myndighed i sager om 1) opholdstilladelse til udlændinge, som tidligere har haft dansk indfødsret, 2) opholdstilladelse som følge af familiemæssig tilknytning til personer bosiddende på Færøerne, 3) opholdstilladelse som følge af beskæftigelsesmæssige eller erhvervsmæssige hensyn på Færøerne, 4) opholdstilladelse som religiøs forkynder eller studerende eller med henblik på praktik- eller au pair-ophold, 5) opholdstilladelse som medfølgende familiemedlem til personer, der har fået opholdstilladelse på Færøerne som religiøs forkynder eller studerende eller på baggrund af beskæftigelse.

Det fremgår af udlændingelovens § 46 i, stk. 2, at stk. 1 desuden omfatter 1) afgørelser om afvisning af ansøgninger, 2) afgørelser om forlængelse af opholdstilladelse, 3) afgørelser om tidsubegrænset opholdstilladelse, 4) konstatering af bortfald af opholdstilladelse og afgørelser om, at en opholdstilladelse ikke skal anses for bortfaldet, 5) afgørelser om inddragelse af opholdstilladelse, 6) afgørelser om opsættende virkning og 7) afgørelser om identitetsfastlæggelse, fastsættelse af alder i forbindelse med en ansøgning om opholdstilladelse som følge af en familiemæssig tilknytning til en person bosiddende på Færøerne, tilbagerejsetilladelse og laissez-passer.

Afgørelser, der træffes af en færøsk myndighed i 1. instans i medfør af § 46 i, kan påklages til Udlændingenævnet, jf. udlændingelovens § 46 a, stk. 2, nr. 4, bortset fra afgørelser om opsættende virkning efter § 33 b.

Udlændingelovens § 46 i er ved anordning nr. 67 af 28. januar 2020 om ikrafttræden for Færøerne af lov om ændring af udlændingeloven (Bemyndigelse til at fastsætte integrationsrelevante krav som betingelse for tidsubegrænset opholdstilladelse på Færøerne, hjemmel til delegation af kompetence til at træffe afgørelse i 1. instans om ophold på Færøerne til færøske myndigheder og ændring af klageadgang i sådanne sager til Udlændingenævnet) sat i kraft for Færøerne som § 46 c i udlændingeloven gældende for Færøerne, jf. anordning nr. 182 af 22. marts 2001 om ikrafttræden for Færøerne af udlændingeloven.

Samtidig blev der i anordningen indsat en § 46 d om muligheden for at klage til Udlændingenævnet over afgørelser truffet af en færøsk myndighed, efter at kompetencen til at træffe afgørelse er delegeret i medfør af anordningens § 46 c.

Kompetencen til at træffe afgørelse i sager, som er omfattet af udlændingelovens § 46 i, er delegeret til Færøerne pr. den 1. september 2024, jf. bekendtgørelse nr. 978 af 27. august 2024.

Afgørelser om udstedelse af langtidsvisum til en udlænding, der meddeles opholdstilladelse i en af de sagstyper, der er omfattet af udlændingeloven § 46 i, stk. 1, og som har brug for et visum med henblik på at kunne indrejse på Færøerne, er ikke omfattet af udlændingelovens § 46 i, stk. 2. Det betyder, at det efter gældende ret ikke er muligt at delegere kompetencen til at træffe afgørelse om udstedelse af langtidsvisum i sådanne sager til en færøsk myndighed. 2.4.2. Udlændinge- og Integrationsministeriets overvejelser og den foreslåede ordning

Det er efter Udlændinge- og Integrationsministeriets opfattelse uhensigtsmæssigt, at en færøsk myndighed, der i medfør af udlændingelovens § 46 i har fået delegeret kompetencen til at meddele opholdstilladelse til en udlænding, ikke også har mulighed for i umiddelbar forlængelse af afgørelsen om opholdstilladelse at træffe afgørelse om udstedelse af langtidsvisum til udlændingen med henblik på, at udlændingen kan indrejse på Færøerne.

Der foreslås på den baggrund i udlændingelovens § 46 i, stk. 2, at tilføje et nyt nummer, hvorefter afgørelser om udstedelse af visum til længerevarende ophold med gyldighed begrænset til Færøerne (langtidsvisum) til en udlænding i forlængelse af, at udlændingen er meddelt opholdstilladelse i en sagstype omfattet af § 46 i, stk. 1, vil blive omfattet af bestemmelsen.

Den foreslåede ændring vil medføre, at kompetencen til at træffe afgørelse om udstedelse af langtidsvisum til en udlænding i forlængelse af, at udlændingen er meddelt opholdstilladelse i en sagstype omfattet af udlændingelovens § 46 i, stk. 1, vil kunne delegeres til en færøsk myndighed.

Det bemærkes, at en færøsk myndighed i forbindelse med behandlingen af en ansøgning om opholdstilladelse, jf. udlændingelovens § 46 i, skal indhente en bindende indstilling fra Udlændingestyrelsen eller Styrelsen for International Rekruttering og Integration for at sikre, at der ikke er forhold, der udelukker udlændingen fra at opnå opholdstilladelse på Færøerne, jf. § 10 i anordning nr. 182 af 22. marts 2001 om ikrafttræden for Færøerne af udlændingeloven. Ved udstedelse af langtidsvisum til en udlænding i forlængelse af, at udlændingen er meddelt opholdstilladelse, vil det således allerede i forbindelse med behandlingen af ansøgningen om opholdstilladelse være kontrolleret, at der ikke er forhold, der udelukker udlændingen fra at opnå opholdstilladelse på Færøerne.

Den foreslåede ændring vil endvidere medføre, at Udlændingenævnet vil kunne behandle eventuelle klager over afgørelser om udstedelse af langtidsvisum, der træffes af en færøsk myndighed i medfør af udlændingelovens § 46 i, jf. udlændingelovens § 46 a, stk. 2, nr. 4.

Det forudsættes i den forbindelse, at kompetencen til at træffe afgørelse om udstedelse af langtidsvisum delegeres til en færøsk myndighed, samtidig med, at der tilvejebringes en separat hjemmel i anordningen gældende for Færøerne til, at der kan udstedes langtidsvisum til Færøerne. Der henvises i den forbindelse til lovforslagets § 4, nr. 1 og § 5, nr. 1, hvor det foreslås at genoplive anordningshjemler bl.a. med henblik på, at udlændingelovens § 4 a, stk. 2, ved kongelig anordning vil kunne sættes i kraft for Færøerne med de ændringer, som de færøske forhold tilsiger. Der henvises i den forbindelse til det anførte under pkt. 2.1.2.

Når en færøsk myndighed får delegeret kompetencen til at træffe afgørelse om udstedelse af langtidsvisum, vil myndigheden herefter kunne bemyndige de danske repræsentationer i udlandet til at udstede langtidsvisum i de sager, hvor det vil være relevant.

Der henvises til lovforslagets § 1, nr. 2, og bemærkningerne hertil.

**3. Forholdet til databeskyttelsesforordningen og databeskyttelsesloven**

Lovforslaget har ikke i sig selv dataretlige konsekvenser, men en anvendelse af bemyndigelsen til at sætte visse af udlændingelovens regler i kraft for Færøerne og Grønland vil have dataretlige konsekvenser.

De foreslåede bestemmelser i lovforslagets §§ 2 og 3 vil således indebære, at der opnås hjemmel til ved anordning at kunne sætte udlændingelovens § 44 a, stk. 5 og 7, i kraft for Færøerne og Grønland.

Færøernes landsstyre ønsker, at udlændingelovens § 44 a, stk. 5, 7, og stk. 10, sættes i kraft for Færøerne med de ændringer, som de særlige færøske forhold tilsiger. Formålet hermed er at tilvejebringe de fornødne lovhjemler til at give den færøske udlændingemyndighed, Útlendingastovan, adgang til at indhente oplysninger i det færøske indkomstregister og folkeregister og til at samkøre disse oplysninger med oplysninger fra egne registre. Dette er til brug for Útlendingastovans sagsbehandling på baggrund af den afgørelseskompetence i en række sagstyper om ophold på Færøerne, som er delegeret til den færøske myndighed, Útlendingastovan. En adgang for Útlendingastovan til indhentelse og registersamkøring af oplysninger fra det færøske indkomstregister og folkeregister vil indebære behandling af personoplysninger.

Den færøske udlændingemyndighed, Útlendingastovans, behandling af personoplysninger reguleres af den færøske databeskyttelseslov.

# 4. Økonomiske konsekvenser og implementeringskonsekvenser for det offentlige

De foreslåede bestemmelser i lovforslagets §§ 1-2 vil indebære, at der opnås hjemmel til ved anordning at kunne sætte udlændingelovens § 44 a, stk. 5, 7 og 10, i kraft for Færøerne og Grønland med de ændringer, som de særlige færøske og grønlandske forhold tilsiger. Færøernes landsstyre ønsker udlændingelovens § 44 a, stk. 5, 7 og 10, sat i kraft for Færøerne.

De foreslåede bestemmelser i lovforslagets §§ 4-10 vil indebære, at der opnås hjemmel til ved anordning at kunne sætte udlændingelovens § 9 h i kraft for Færøerne og Grønland med de ændringer, som de særlige færøske og grønlandske forhold tilsiger. Herved der vil kunne indføres regler om, at ansøgere om opholds- og arbejdstilladelser på Færøerne og i Grønland skal betale et omkostningsbestemt gebyr for sagsbehandlingen på samme måde, som behandlingen af ansøgninger om opholds- og arbejdstilladelser i Danmark i henhold til § 9 h er gebyrfinansieret.

Denne del af lovforslaget vil ikke i sige selv medføre økonomiske konsekvenser for det offentlige, men kan, såfremt reglerne sættes i kraft for Færøerne og Grønland medføre afledte positive økonomiske konsekvenser for det offentlige.

# 5. Økonomiske og administrative konsekvenser for erhvervslivet m.v.

Lovforslaget har ikke økonomiske og administrative konsekvenser for erhvervslivet.

# 6. Administrative konsekvenser for borgerne

Lovforslaget har ikke i sig selv administrative konsekvenser for borgerne.

# 7. Klimamæssige konsekvenser

Lovforslaget har ikke klimamæssige konsekvenser.

# 8. Miljø- og naturmæssige konsekvenser

Lovforslaget har ikke miljø- eller naturmæssige konsekvenser.

# 9. Forholdet til EU-retten

Lovforslaget indeholder ikke EU-retlige aspekter.

# 10. Hørte myndigheder og organisationer m.v.

Et udkast til lovforslag har i perioden fra den … til den … (… dage) været sendt i høring hos følgende myndigheder og organisationer m.v.:

…

|  |
| --- |
| 11. Sammenfattende skema |
|   | Positive konsekvenser/mindreudgifter (hvis ja, angiv omfang/hvis nej, anfør »Ingen«) | Negative konsekvenser/merudgifter (hvis ja, angiv omfang/hvis nej, anfør »Ingen«) |
| Økonomiske konsekvenser for stat, kommuner og regioner | Ingen | Ingen |
| Implementeringskonsekvenser for stat, kommuner og regioner | Ingen | Ingen |
| Økonomiske konsekvenser for erhvervslivet m.v. | Ingen | Ingen |
| Administrative konsekvenser for erhvervslivet m.v. | Ingen | Ingen |
| Administrative konsekvenser for borgerne | Ingen | Ingen |
| Klimamæssige konsekvenser | Ingen | Ingen |
| Miljø- og naturmæssige konsekvenser | Ingen | Ingen |
| Forholdet til EU-retten | Lovforslaget indeholder ingen EU-retlige aspekter. |
| Er i strid med de fem principper for implementering af erhvervsrettet EU-regulering (der i relevant omfang også gælder ved implementering af ikke-erhvervsrettet EU-regulering) (sæt X) | Ja | NejX |

*Bemærkninger til lovforslagets enkelte bestemmelser*

*Til § 1*

Til nr. 1

Efter udlændingelovens § 46 i, stk. 1, nr. 4, kan udlændinge- og integrationsministeren efter forhandling med Færøernes landsstyre delegere kompetencen til at træffe afgørelse i 1. instans i sager om ophold på Færøerne til en færøsk myndighed i sager om opholdstilladelse som religiøs forkynder, studerende eller med henblik på praktik- eller au pair-ophold.

Bestemmelsen omfatter ikke kun religiøse forkyndere, men også præster, missionærer eller lignende inden for et anerkendt eller godkendt trossamfund.

Det foreslås at indsætte »mv.« efter »religiøs forkynder« i *§ 46 i, stk. 1, nr. 4.*

Der er således alene tale om en præcisering.

Der henvises i øvrigt til pkt. 2.3 i lovforslagets almindelige bemærkninger.

Til nr. 2

Efter udlændingelovens § 46 i, stk. 1, kan udlændinge- og integrationsministeren efter forhandling med Færøernes landsstyre delegere kompetencen til at træffe afgørelse i 1. instans i sager om ophold på Færøerne til en færøsk myndighed i sager om 1) opholdstilladelse til udlændinge, som tidligere har haft dansk indfødsret, 2) opholdstilladelse som følge af familiemæssig tilknytning til personer bosiddende på Færøerne, 3) opholdstilladelse som følge af beskæftigelsesmæssige eller erhvervsmæssige hensyn på Færøerne, 4) opholdstilladelse som religiøs forkynder eller studerende eller med henblik på praktik- eller au pair-ophold, 5) opholdstilladelse som medfølgende familiemedlem til personer, der har fået opholdstilladelse på Færøerne som religiøs forkynder eller studerende eller på baggrund af beskæftigelse.

Det fremgår af udlændingelovens § 46 i, stk. 2, at stk. 1 desuden omfatter 1) afgørelser om afvisning af ansøgninger, 2) afgørelser om forlængelse af opholdstilladelse, 3) afgørelser om tidsubegrænset opholdstilladelse, 4) konstatering af bortfald af opholdstilladelse og afgørelser om, at en opholdstilladelse ikke skal anses for bortfaldet, 5) afgørelser om inddragelse af opholdstilladelse, 6) afgørelser om opsættende virkning og 7) afgørelser om identitetsfastlæggelse, fastsættelse af alder i forbindelse med en ansøgning om opholdstilladelse som følge af en familiemæssig tilknytning til en person bosiddende på Færøerne, tilbagerejsetilladelse og laissez-passer.

Det foreslås, at ordet ”og” i udlændingelovens *§ 46 i, stk. 2, nr. 6,* erstattes af et komma.

Det foreslås at ændre punktummet efter ordet ”laissez-passer” i udlændingelovens *§ 46 i, stk. 2, nr. 7,* til et komma efterfulgt af ordet ”og”.

De foreslåede ændringer til udlændingelovens § 46 i, stk. 2, nr. 6 og 7, er en konsekvens af, at der samtidig foreslås indsat et nyt nr. 8 i udlændingelovens § 46 i, stk. 2. Der er således ikke tilsigtet indholdsmæssige ændringer af udlændingelovens § 46 i, stk. 2, nr. 6 og 7.

Det foreslås efter udlændingelovens § 46 i, stk. 2, nr. 7, at indsætte et *nr. 8,* hvorefter afgørelser om udstedelse af visum til længerevarende ophold med gyldighed begrænset til Færøerne (langtidsvisum) til en udlænding i forlængelse af, at udlændingen er meddelt opholdstilladelse i en sagstype omfattet af stk. 1, vil være omfattet af bestemmelsen i stk. 2.

Den foreslåede ændring vil medføre, at udlændinge- og integrationsministeren efter forhandling med Færøernes landsstyre vil kunne delegere kompetencen til at træffe afgørelse om udstedelse af langtidsvisum til Færøerne til en udlænding i forlængelse af, at udlændingen er meddelt opholdstilladelse i en sagstype omfattet af udlændingelovens § 46 i, stk. 1, til en færøsk myndighed.

Den foreslåede ændring vil endvidere medføre, at Udlændingenævnet vil kunne behandle eventuelle klager over afgørelser om udstedelse af langtidsvisum, der træffes af en færøsk myndighed i medfør af udlændingelovens § 46 i, jf. udlændingelovens § 46 a, stk. 2, nr. 4.

Der henvises i øvrigt til pkt. 2.4 i lovforslagets almindelige bemærkninger.

*Til § 2*

Til nr. 1

Det fremgår af § 1, nr. 47, i lov nr. 365 af 6. juni 2002 om ændring af udlændingeloven og ægteskabsloven med flere love, at § 44 a, stk. 7, blev indsat i udlændingeloven som daværende stk. 6. Bestemmelsen giver udlændingemyndighederne adgang til at samkøre nærmere bestemte oplysninger fra myndighedens egne registre med oplysninger fra Det Centrale Personregister (CPR) med det formål at sikre kommunernes administration efter integrationsloven og efter anden lovgivning, hvor opholdsgrundlaget har betydning for lovens administration. Samkøringen har bl.a. til formål at sikre kommunerne det nødvendige oplysningsgrundlag til en retmæssig administration af bl.a. integrationsloven og lov om aktiv socialpolitik, herunder en retmæssig udbetaling af ydelser efter disse love.

Det fremgår af § 9 i lov nr. 365 af 6. juni 2002, at loven ikke gælder for Færøerne og Grønland, men at bl.a. lovens § 1 ved kongelig anordning helt eller delvis kan sættes i kraft for Færøerne og Grønland med de afvigelser, som de særlige færøske eller grønlandske forhold tilsiger.

Ved anordning nr. 758 og 759 af 12. juni 2023 om ikrafttræden for henholdsvis Færøerne og Grønland af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen, blev dele af ændringerne vedrørende udlændingeloven i lov nr. 365 af 6. juni 2002 sat i kraft for Færøerne og Grønland.

Det foreslås, at der i § 9 indsættes et nyt *stk. 2*, hvorefter de dele af lovens § 1, som ikke i medfør af § 9, stk. 1, er sat i kraft for Færøerne og Grønland, ved kongelig anordning kan sættes helt eller delvis i kraft for Færøerne og Grønland med de ændringer, som de færøske eller grønlandske forhold tilsiger. Det foreslås endvidere at indsætte mulighed for at sætte loven i kraft på forskellige tidspunkter og dermed etapevis for Færøerne og Grønland.

Den foreslåede ændring vil gøre det muligt ved kongelig anordning at sætte de bestemmelser, der ikke allerede er sat i kraft for Færøerne og Grønland, i kraft for Færøerne og Grønland. Det vil derved blive muligt bl.a. at efterkomme ønsket fra Færøernes landsstyre om at sætte udlændingelovens § 44 a, stk. 7, i kraft for Færøerne med de ændringer, som de særlige færøske forhold tilsiger.

Ændringen skyldes, at der er opstået behov for at kunne sætte andre dele af lov nr. 365 af 6. juni 2002 sat i kraft for Færøerne end de dele heraf, der blev sat i kraft for Færøerne ved anordning nr. 758 af 12. juni 2023 om ikrafttræden for Færøerne af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen.

Det bemærkes, at der alene er tale om en lovteknisk ændring af den oprindelige anordningshjemmel i ændringsloven, som Folketinget vedtog i 2002. Ændringen vil således alene indebære, at en allerede tidligere meddelt bemyndigelse bliver fornyet.

*Til § 3*

Det fremgår af § 1, nr. 43, i lov nr. 301 af 19. april 2006 om ændring af udlændingeloven og lov om ægteskabs indgåelse og opløsning (Fremrykket ansøgningstidspunkt i sager om humanitær opholdstilladelse, indberetningspligt ved mistanke om genopdragelsesrejser, begrænsning af adgangen til familiesammenføring for personer, der er dømt for børnebortførelse, ændrede regler om undervisning og aktivering af voksne asylansøgere m.v.), at § 44 a, stk. 5, blev indsat i udlændingeloven.

Bestemmelsen giver bl.a. udlændingemyndighederne adgang til uden samtykke at indhente de oplysninger i indkomstregisteret, som er nødvendige for udførelsen af myndighedens virksomhed eller påkrævet for en afgørelse, som myndigheden skal træffe efter udlændingeloven. Indkomstregisteret indeholder oplysninger om borgernes indkomstforhold og arbejdsomfang i ét offentligt register. Statslige myndigheder m.v., som i deres sagsbehandling anvender sådanne oplysninger, skal anvende oplysningerne i indkomstregistret frem for selv at indhente oplysningerne hos borgerne og virksomhederne.

Det fremgår af § 4 i lov nr. 301 af 19. april 2006, at loven ikke gælder for Færøerne og Grønland, men at bl.a. lovens § 1 ved kongelig anordning helt eller delvis kan sættes i kraft for Færøerne og Grønland med de afvigelser, som de særlige færøske eller grønlandske forhold tilsiger.

Ved anordning nr. 758 og 759 af 12. juni 2023 om ikrafttræden for henholdsvis Færøerne og Grønland af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen, blev dele af ændringerne vedrørende udlændingeloven i lov nr. 301 af 19. april 2006 sat i kraft for Færøerne og Grønland.

Det foreslås, at der i § 4 i lov nr. 301 af 19. april 2006 indsættes et nyt *stk. 2*, hvorefter de dele af lovens § 1, som ikke i medfør af § 4, stk. 1, er sat i kraft for Færøerne og Grønland, ved kongelig anordning kan sættes helt eller delvis i kraft for Færøerne og Grønland med de ændringer, som de færøske eller grønlandske forhold tilsiger. Det foreslås endvidere at indsætte mulighed for at sætte loven i kraft på forskellige tidspunkter og dermed etapevis for Færøerne og Grønland.

Den foreslåede ændring vil gøre det muligt ved kongelig anordning at sætte de bestemmelser, der ikke allerede er sat i kraft for Færøerne og Grønland, i kraft for Færøerne og Grønland. Det vil således være muligt bl.a. at efterkomme ønsket fra Færøernes landsstyre om at sætte udlændingelovens § 44 a, stk. 5, i kraft for Færøerne med de ændringer, som de særlige færøske forhold tilsiger.

Ændringen skyldes, at der er opstået behov for at kunne sætte andre dele af lov nr. 301 af 19. april 2006 i kraft for Færøerne end de dele heraf, der blev sat i kraft for Færøerne ved anordning nr. 758 af 12. juni 2023 om ikrafttræden for Færøerne af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen.

Det bemærkes, at der alene er tale om en lovteknisk ændring af den oprindelige anordningshjemmel i ændringsloven, som Folketinget vedtog i 2006. Ændringen vil således alene indebære, at en allerede tidligere meddelt bemyndigelse bliver fornyet.

*Til §§ 4-5*

Bestemmelserne omhandler anordningshjemler i to love om ændringer i udlændingeloven, herunder vedrørende § 4 a, stk. 2, om udstedelse af langtidsvisum til Danmark og § 9 h om gebyr for behandling af sager om opholdstilladelse i Danmark. Anordningshjemlerne fastsætter, at ændringslovene ikke gælder for Færøerne og Grønland, men at lovene ved kongelig anordning helt eller delvis kan sættes i kraft for Færøerne og Grønland med de afvigelser, som de særlige færøske eller grønlandske forhold tilsiger.

Udlændingelovens § 4 a, stk. 2, og § 9 h er ikke sat hverken helt eller delvist i kraft for Færøerne og Grønland.

Ved anordning nr. 758 af 12. juni 2023 om ikrafttræden for Færøerne af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen, blev dele af ændringerne af udlændingeloven sat i kraft for Færøerne. Ved anordning nr. 759 af 12. juni 2023 om ikrafttræden for Grønland af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen, blev dele af ændringerne af udlændingeloven tilsvarende sat i kraft for Grønland. De pågældende anordningshjemler blev i den forbindelse benyttet til at sætte andre dele af de pågældende ændringslove i kraft ved anordning.

Det foreslås, at der i de oprindelige anordningshjemler indsættes et *stk. 2* for at genskabe muligheden for at sætte de pågældende ændringslove delvist i kraft for Færøerne og Grønland. Det foreslås endvidere at indsætte mulighed for at sætte lovene i kraft på forskellige tidspunkter og dermed etapevis for Færøerne og Grønland.

De foreslåede ændringer vil betyde, at udlændingelovens § 4 a, stk. 2, og § 9 h vil kunne sættes helt eller delvist i kraft for Færøerne og Grønland med de ændringer, som de særlige færøske og grønlandske forhold tilsiger.

Ændringerne skyldes, at der er opstået behov for at kunne sætte § 4 a, stk. 2, og § 9 h og dermed andre dele af de pågældende ændringslove i kraft for Færøerne end de dele heraf, der blev sat i kraft for Færøerne ved anordning nr. 758 af 12. juni 2023 om ikrafttræden for Færøerne af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen.

Det bemærkes, at der alene er tale om lovtekniske ændringer af den oprindelige anordningshjemmel i de pågældende ændringslove, som Folketinget tidligere har vedtaget. Ændringerne vil således alene indebære, at en allerede tidligere meddelt bemyndigelse bliver fornyet.

Til §§ 6-10

De foreslåede bestemmelser omhandler anordningshjemler i fem love om ændringer i udlændingeloven, herunder i § 9 h om gebyr for behandling af sager om opholds- og arbejdstilladelse i Danmark. Anordningshjemlerne fastsætter, at ændringslovene ikke gælder for Færøerne og Grønland, men at lovene ved kongelig anordning helt eller delvis kan sættes i kraft for Færøerne og Grønland med de afvigelser, som de særlige færøske eller grønlandske forhold tilsiger.

Udlændingelovens § 9 h er hverken sat helt eller delvist i kraft for Færøerne og Grønland.

Ved anordning nr. 758 af 12. juni 2023 om ikrafttræden for Færøerne af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen, blev dele af ændringerne af udlændingeloven sat i kraft for Færøerne. Ved anordning nr. 759 af 12. juni 2023 om ikrafttræden for Grønland af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen, blev dele af ændringerne af udlændingeloven tilsvarende sat i kraft for Grønland. De pågældende anordningshjemler blev i den forbindelse benyttet til at sætte andre dele af de pågældende ændringslove i kraft ved anordning.

Det foreslås, at der i de oprindelige anordningshjemler indsættes et *stk. 2* for at genskabe muligheden for at sætte de pågældende syv ændringslove delvist i kraft for Færøerne og Grønland. Det foreslås endvidere at indsætte mulighed for at sætte lovene i kraft på forskellige tidspunkter og dermed etapevis for Færøerne og Grønland.

De foreslåede ændringer vil betyde, at bl.a. udlændingelovens § 9 h vil kunne sættes helt eller delvist i kraft for Færøerne og Grønland med de ændringer, som de særlige færøske og grønlandske forhold tilsiger, på grundlag af en ubrudt række af anordningshjemler i samtlige de ændringslove til udlændingeloven, hvorved § 9 h er indsat og ændret.

Ændringerne skyldes navnlig, at der er opstået behov for at kunne sætte § 9 h og dermed andre dele af de pågældende ændringslove i kraft for Færøerne end de dele heraf, der blev sat i kraft for Færøerne ved anordning nr. 758 af 12. juni 2023 om ikrafttræden for henholdsvis Færøerne af forskellige love om ændring af udlændingeloven og af forskellige love om ændring af lov om Danmarks tiltrædelse af Schengenkonventionen.

Det bemærkes, at der alene er tale om lovtekniske ændringer af den oprindelige anordningshjemmel i de fem ændringslove, som Folketinget tidligere har vedtaget. Ændringerne vil således alene indebære, at en allerede tidligere meddelt bemyndigelse fornys.

*Til § 11*

Det foreslås, at loven skal træde i kraft den 1. januar 2025.

*Til § 12*

Det fremgår af udlændingelovens § 66, at udlændingeloven ikke gælder for Færøerne og Grønland, men ved kongelig anordning helt eller delvis kan sættes i kraft for Færøerne og Grønland med de ændringer, som de færøske og grønlandske forhold tilsiger.

Det foreslås i *stk. 1*, at loven ikke skal gælde for Færøerne og Grønland.

Det foreslås i *stk. 2*, at lovens § 1 ved kongelig anordning helt eller delvis skal kunne sættes i kraft for Færøerne med de ændringer, som de færøske forhold tilsiger. Med lovens § 1 foreslås ændringer af udlændingelovens § 46 i, som omhandler delegation af afgørelseskompetence til en færøsk myndighed, hvorfor ikraftsættelse af lovens § 1 kun er relevant i forhold til Færøerne.

Det foreslås endvidere i *stk. 2*, at lovens §§ 2-10 ved kongelig anordning helt eller delvis skal kunne sættes i kraft for Færøerne og Grønland med de ændringer, som henholdsvis de færøske og grønlandske forhold tilsiger.

Det betyder, at lovens §§ 2-10 om forslag til ændringer af udlændingeloven ved kongelig anordning helt eller delvis vil kunne sættes i kraft for Færøerne og Grønland med de ændringer, som henholdsvis de færøske og grønlandske forhold tilsiger.

Endelig foreslås det, at bestemmelserne i §§ 1-10 skal kunne sættes i kraft på forskellige tidspunkter og dermed etapevis for Færøerne og Grønland. Det betyder, at de enkelte lovelementer i §§ 1-10 vil kunne sættes i kraft på forskellige tidspunkter.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1** I udlændingeloven, jf. lovbekendtgørelse nr. 1079 af 10. august 2023, som senest ændret ved § 1 i lov nr. 688 af 11. juni 2024, foretages følgende ændringer: |
| **§ 46 i.** Udlændinge- og integrationsministeren kan efter forhandling med Færøernes landsstyre delegere kompetencen til at træffe afgørelse i 1. instans i sager om ophold på Færøerne til en færøsk myndighed i følgende sager:1-3) ---4) Sager om opholdstilladelse som religiøs forkynder eller studerende eller med henblik på praktik- eller au pair-ophold.5) --- | **1.** I *§ 46 i, stk. 1, nr. 4*, indsættes efter »religiøs forkynder«: »mv.«. |
| *Stk. 2* Stk. 1 omfatter desuden1-7) --- | **2.** I *§ 46 i, stk. 2,* indsættes som *nr. 8:* »8) afgørelser om udstedelse af visum til længerevarende ophold med gyldighed begrænset til Færøerne (langtidsvisum) til en udlænding i forlængelse af, at udlændingen er meddelt opholdstilladelse i en sagstype omfattet af stk. 1.« |
| *Stk. 3*. --- |  |
|  | **§ 2** I lov nr. 365 af 6. juni 2002 om ændring af udlændingeloven og ægteskabsloven med flere love (Afskaffelse af de facto-flygtningebegrebet, effektivisering af asylsagsbehandlingen, skærpede betingelser for meddelelse af tidsubegrænset opholdstilladelse og stramning af betingelserne for familiesammenføring m.v.), foretages følgende ændringer: |
|  **§ 9.** Loven gælder ikke for Færøerne og Grønland, men §§ 1 og 2 kan ved kongelig anordning helt eller delvis sættes i kraft for disse landsdele med de afvigelser, som de særlige færøske eller grønlandske forhold tilsiger. |  |
|  | **1.** I *§ 9* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 3**I lov nr. 301 af 19. april 2006 om ændring af udlændingeloven og lov om ægteskabs indgåelse og opløsning (Fremrykket ansøgningstidspunkt i sager om humanitær opholdstilladelse, indberetningspligt ved mistanke om genopdragelsesrejser, begrænsning af adgangen til familiesammenføring for personer, der er dømt for børnebortførelse, ændrede regler om undervisning og aktivering af voksne asylansøgere m.v.), foretages følgende ændringer: |
| **§ 4.** Loven gælder ikke for Færøerne og Grønland, men §§ 1 og 2 kan ved kongelig anordning helt eller delvis sættes i kraft for disse landsdele med de afvigelser, som de særlige færøske eller grønlandske forhold tilsiger. |  |
|  | **1.** I *§ 4* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 4**I lov nr. 463 af 18. maj 2011 om ændring af udlændingeloven (Gennemførelse af forordning om ændring af forordning om ensartet udformning af opholdstilladelser til tredjelandsstatsborgere, præcisering af gennemførelsen af opholdsdirektivet m.v.), foretages følgende ændringer: |
| **§ 3.** Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de ændringer, som de færøske eller grønlandske forhold tilsiger. |  |
|  | **1.** I *§ 3* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 5**I lov nr. 418 af 12. maj 2012 om ændring af udlændingeloven og forskellige andre love (Ny balance i reglerne om ægtefællesammenføring, gebyr, fravigelse af persondatalovens § 7, stk. 8, i visse sager i forbindelse med overgang til elektronisk sagsbehandling, repræsentationsaftaler i medfør af visumkodeksen m.v.), foretages følgende ændringer: |
| **§ 10.** Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de ændringer, som de færøske eller grønlandske forhold tilsiger.  |  |
|  | **1.** I *§ 10* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 6**I lov nr. 1618 af 26. december 2013 om ændring af udlændingeloven og kildeskatteloven (Udvidet adgang til registersamkøring, bemyndigelse til at fastsætte regler om anvendelse af ansøgningsskema eller en digital ansøgningsløsning, ændring af reglerne om opsættende virkning i sager om humanitært ophold, eftersøgning af familiemæssigt netværk m.v.), foretages følgende ændringer: |
| **§ 5.** Loven gælder ikke for Færøerne og Grønland, men §§ 1 og 2 kan ved kongelig anordning helt eller delvis sættes i kraft for Færøerne og Grønland med de ændringer, som de færøske og grønlandske forhold tilsiger. |  |
|  | **1.** I *§ 5* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 7.**I lov nr. 102 af 3. februar 2016 om ændring af udlændingeloven (Udskydelse af retten til familiesammenføring for personer med midlertidig beskyttelsesstatus, skærpelse af reglerne om tidsubegrænset opholdstilladelse, skærpelse af reglerne om inddragelse af flygtninges opholdstilladelse m.v.), foretages følgende ændringer: |
| **§ 3.** Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de ændringer, som de færøske og grønlandske forhold tilsiger. |  |
|  | **1.** I *§ 3* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 8**I lov nr. 173 af 27. februar 2019 om ændring af udlændingeloven og lov om dansk indfødsret (Ændring af reglerne om anbringelse af uledsagede mindreårige udlændinge, justering af klageadgang i sager om frihedsberøvelse, præcisering af reglerne vedrørende politiets visitation af udlændinge ved udsendelse, kompetenceændringer som følge af nedlæggelse af Statsforvaltningen m.v.), foretages følgende ændringer: |
| **§ 5.** Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de ændringer, som henholdsvis de færøske og de grønlandske forhold tilsiger. |  |
|  | **1.** I *§ 5* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 9**I lov nr. 560 af 7. maj 2019 om ændring af udlændingeloven (Ændring af fast track-ordningen og certificeringsbetingelserne, ændring af reglerne om indgivelse af ansøgning om opholdstilladelse, forenkling af reglerne for forskere, ph.d.-studerende og etableringskortet, mere enkel ordning for autorisationsophold for læger og tandlæger, ny ordning for autorisationsophold for sygeplejersker og hjælp til arbejdsgivere m.v.), foretages følgende ændringer: |
| **§ 3.** Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de ændringer, som henholdsvis de færøske og de grønlandske forhold tilsiger. |  |
|  | **1.** I *§ 3* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |
|  | **§ 10**I lov nr. 821 af 9. juni 2020 om ændring af udlændingeloven, integrationsloven og forskellige andre love (Forenkling af regler, herunder om klageadgangen til Udlændingenævnet og indrejseforbud, indførelse af en bagatelgrænse for tilbagebetaling af gebyr, præcisering af adgangen og ændring af kompetencen til at forlænge en udrejsefrist, opfølgning på evaluering af Danmarks anvendelse af Schengenreglerne om bl.a. tilbagesendelse og præcisering af rækkevidden af indrejseforbud omfattet af udsendelsesdirektivet m.v.), foretages følgende ændringer: |
| **§ 12.** Loven gælder ikke for Færøerne og Grønland, men lovens §§ 1 og 2 kan ved kongelig anordning helt eller delvis sættes i kraft for Færøerne og Grønland med de ændringer, som de færøske og grønlandske forhold tilsiger. |  |
|  | **1.** I *§ 12* indsættes som *stk. 2:*»*Stk. 2.* De dele af § 1, som ikke i medfør af stk. 1 er sat i kraft for Færøerne og Grønland, kan ved kongelig anordning sættes helt eller delvis i kraft for Færøerne og Grønland med de ændringer, som de særlige færøske eller grønlandske forhold tilsiger. Bestemmelserne kan sættes i kraft på forskellige tidspunkter.« |